**GODIŠNJA ANALIZA STANJA SUSTAVA CIVILNE ZAŠTITE NA PODRUČJU GRADA RIJEKE U 2023. GODINI**

**1. UVOD**

 Zakon o sustavu civilne zaštite ("Narodne novine" broj 82/15, 118/18, 31/20, 20/21 i 114/22) određuje civilnu zaštitu kao sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

 Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja od katastrofa te zaštite i spašavanja građana, materijalnih i kulturnih dobara i okoliša od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

 Sustav civilne zaštite ustrojava se na lokalnoj, područnoj (regionalnoj) i državnoj razini, a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

 Jedinice lokalne i područne (regionalne) samouprave dužne su organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

 U tom smislu, navedenim zakonom određeno je da predstavničko tijelo jedinice lokalne i područne (regionalne) samouprave, na prijedlog izvršnog tijela, razmatra i usvaja godišnju analizu stanja sustava civilne zaštite i godišnji plan razvoja sustava civilne zaštite s financijskim učincima za trogodišnje razdoblje.

 Nadalje, zakonom se određuje da izvršno tijelo jedinice lokalne i područne (regionalne) samouprave koordinira djelovanje operativnih snaga sustava civilne zaštite osnovanih za područje te jedinice u velikim nesrećama i katastrofama uz stručnu potporu nadležnog stožera civilne zaštite.

 Operativne snage civilne zaštite Grada Rijeke sastoje se od:

* Stožera civilne zaštite Grada Rijeke,
* Javne vatrogasne postrojbe Grada Rijeke,
* Dobrovoljnih vatrogasnih društava Sušak-Rijeka i Drenova,
* Gradskog društva Crvenog križa Rijeka,
* Hrvatske gorske službe spašavanja – Stanica Rijeka,
* Postrojbe civilne zaštite za spašavanje iz ruševina na području grada Rijeke,
* Postrojbe civilne zaštite opće namjene na području grada Rijeke,
* Povjerenika civilne zaštite ,
* Službi i postrojbi pravnih osoba koje se zaštitom i spašavanjem bave u svojoj redovnoj djelatnosti, određenih Odlukom o određivanju pravnih osoba od interesa za sustav civilne zaštite na području grada Rijeke.

**2. OPĆI DIO**

 Sustav civilne zaštite na području grada Rijeke u 2023. godini temeljio se na sljedećim aktima:

* Smjernicama za organizaciju i razvoj sustava civilne zaštite grada Rijeke za razdoblje 2021. – 2024. godine ("Službene novine Grada Rijeke " broj 12/21);

 - Godišnjem planu razvoja sustava civilne zaštite na području grada Rijeke s financijskim učincima za trogodišnje razdoblje ("Službene novine Grada Rijeke" broj 12/23);

* Godišnjoj analizi stanja sustava civilne zaštite na području grada Rijeke u 2022. godini (prihvaćena na sjednici Gradskog vijeća Grada Rijeke na sjednici 13. srpnja 2023. godine);
* Planu vježbi civilne zaštite u 2023. godini (Zaključak Gradonačelnika, KLASA:024-02/23-01/73-38, URBROJ:2170-1-02-00-23-7 od 4. srpnja 2023. godine);
* Odluci o donošenju Procjene rizika od velikih nesreća za područje grada Rijeke ("Službene novine Grada Rijeke" broj 8/22);
* Odluci o donošenju Plana zaštite i spašavanja za područje grada Rijeke ("Službene novine Grada Rijeke" broj 6/15);

- Procjeni ugroženosti od požara i tehnoloških eksplozija grada Rijeke (temeljem suglasnosti Ministarstva unutarnjih poslova, Ravnateljstva civilne zaštite, Područnog ureda civilne zaštite Rijeka od 23. lipnja 2022. godine);

- Planu zaštite od požara za područje grada Rijeke ("Službene novine Grada Rijeke" broj 3/15);

* Odluci o osnivanju Stožera civilne zaštite Grada Rijeke ("Službene novine Grada Rijeke" broj 11/21);
* Odluci o izmjeni Odluke o osnivanju Stožera civilne zaštite Grada Rijeke ("Službene novine Grada Rijeke" broj 17/23)
* Poslovniku o radu Stožera civilne zaštite Grada Rijeke ("Službene novine Grada Rijeke" broj 9/17);
* Planu pozivanja Stožera civilne zaštite Grada Rijeke (donio Gradonačelnik Grada Rijeke, KLASA:024-03/23-04/1, URBROJ:2170-1-02-00-23-161, od 20. prosinca 2023. godine);
* Odluci o ustrojavanju Postrojbe civilne zaštite na području grada Rijeke ("Službene novine Primorsko goranske županije" broj 21/09);
* Odluci o ustrojavanju Postrojbe civilne zaštite za spašavanje iz ruševina na području grada Rijeke ("Službene novine Primorsko goranske županije" broj 43/10);
* Odluci o imenovanju povjerenika civilne zaštite na području grada Rijeke ("Službene novine Primorsko goranske županije" broj 44/12);
* Programu aktivnosti u provedbi posebnih mjera zaštite od požara na područjugrada Rijeke za 2022. godinu (Zaključak Gradonačelnika, KLASA:024-02/23-01/56-37, URBROJ:2170-1-02-00-23-54 od 19. lipnja 2023. godine);
* Odluci o ustrojavanju Motriteljsko-dojavne službe ("Službene novine Grada Rijeke" broj 11/23);
* Planu motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara ("Službene novine Grada Rijeke" broj 11/23);
* Odluci o određivanju pravnih osoba od interesa za sustav civilne zaštite na području grada Rijeke ("Službene novine Grada Rijeke" broj 8/16);
* Odluci o imenovanju članova Gradskog povjerenstva za procjenu šteta od prirodnih nepogoda Grada Rijeke ("Službene novine Grada Rijeke" broj 2/20);
* Operativnom programu održavanja nerazvrstanih cesta i ostalih javno-prometnih površina u zimskim uvjetima 2022/2023. (Zaključak gradonačelnika, KLASA:024-02/23-01/113-51, URBROJ:2170-1-02-00-23-10 od 20. studenog 2023. godine);
* Odluci o određivanju naknade pripadnicima postrojbi civilne zaštite Grada Rijeke za sudjelovanje u aktivnostima civilne zaštite ("Službene novine Grada Rijeke" broj 15/19).

**3. STANJE SUSTAVA CIVILNE ZAŠTITE NA PODRUČJU GRADA RIJEKE - OPERATIVNE SNAGE**

 Događaj koji je u 2023. godini izazvao najviše pažnje u sustavu civilne zaštite na području grada Rijeke svakako je izmještanje i neutralizacija neeksplodirane protubrodske mine u riječkoj luci.

 Uvod u akciju izmještanja i neutralizacije protubrodske mine dogodio se 14. lipnja 2022. godine kada je ronilac Lučke uprave Rijeka pronašao neeksplodiranu protubrodsku minu, zaostalu iz 2. svjetskog rata. Mina je pronađena na 50-ak metara od Adamićevog gata, na 19 metara dubine, a nije primijećena zbog velike količine mulja na dnu riječke luke. Izuzetno je sretna okolnost da su veliki brodovi (kruzeri) svojim dolascima u riječku luku podigli mulj pa je mina postala vidljiva – do tada su se u blizini mine spuštali betonski blokovi za privez brodova.

 Zbog aktualne turističke sezone, o mini se u javnosti nije govorilo, ali su se plovila u riječkoj luci preusmjeravali na obilazni put oko mine. Pirotehničari su utvrdili da se radilo o protubrodskoj mini njemačke proizvodnje LMB B3, ukupne dužine 298cm i promjera 70cm, ukupne težine 986 kilograma sa 690 kilograma eksploziva. Stoga je odlučeno da će se mina, kada se za to steknu svi potrebni preduvjeti, uključujući i vremenske prilike, izmjestiti iz riječke luke i premjestiti na pogodnu lokaciju na kojoj će biti neutralizirana.

 Zbog navedenih karakteristika, kao i pozicije na kojoj je mina pronađena, blizine stambenih zgrada i velikog broja infrastrukturnih objekata, procijenjeno je da nije moguće njeno uništavanje kontroliranom eksplozijom. Prije same akcije neutralizacije održani su pripremni sastanci na kojima su podijeljena zaduženja poslovnim subjektima koji će kasnije sudjelovati u akciji. Odmah nakon prvog sastanka održan je i sastanak s predstavnicima medija kako bi se izvijestila javnost o akciji, ali i evakuaciji dijela stanovništva najugroženijeg minom.

 Javnosti je najavljeno i jednodnevno izmještanje autobusnog i željezničkog kolodvora, kao i obustave rada tržnice, kao i poslovnih subjekata u najugroženijoj zoni. Osim putem medija, stanovništvo koje će biti evakuirano obaviješteno je i putem letaka u poštanskim sandučićima, a za njih je uspostavljen i tzv. „call centar“ kako bi se mogli prijavili za smještaj u Dvorani mladosti.

 Dana 18. ožujka provedena je potpuna evakuacija, koja je uz potpunu evakuaciju stanara (oko 500 stanara), podrazumijevala i obustavu rada svih gospodarskih, poduzetničkih, ugostiteljskih i ostalih društvenih aktivnosti. Izmješteni su i svi brodovi tako da su ronioci specijalne policije MUP-a ujutro 19. ožujka izmjestili minu s dna riječke luke i pripremili je za tegljenje. Mina je podignuta balonima na dubinu od oko 7 metara te je na taj način tegljena brzinom od 2 milje na sat do lokacije gdje je na siguran način neutralizirana metodom detonacije u vodi.

 Neutralizacija je provedena na lokaciji udaljenoj oko 8.300 metara od kopna, a mjesto neutralizacije bilo je osigurano plovilima u polumjeru od oko 7.000 metara. Građani su se izuzetno disciplinirano i odgovorno ponašali te su poštivali sve mjere, uključivo i mjere evakuacije, što je omogućilo da se akcija provede na najsigurniji način i u što kraćem roku. U Dvorani mladosti smješteno je 15 građana, a ostali su građani koristili alternativni smještaj po svojim vikendicama, kod prijatelja, rodbine, hotelskom smještaju i sl.

 Evakuaciju građana su zajednički proveli pripadnici postrojbe civilne zaštite Grada Rijeke i policije. U akciji izmještanja i neutralizacije protubrodske mine sudjelovali su:

- Policijska uprava primorsko-goranska, Jedinica specijalne i interventne policije Rijeka, Regionalna protueksplozijska jedinica Rijeka, Antiteroristička jedinica Lučko, Ronilački obučni centar Mali Lošinj, Zapovjedništvo za intervencije Ministarstva unutarnjih poslova, Ministarstvo obrane Republike Hrvatske,

- Stožer civilne zaštite Grada Rijeke,

- Javna vatrogasna postrojba Grada Rijeke,

- Postrojbe civilne zaštite Grada Rijeke,

- Ravnateljstvo civilne zaštite, Područni ured Rijeka,

- Lučka uprava Rijeka,

- LUKA RIJEKA d.d., Privez-odvez d.o.o.,

- Lučka kapetanija Rijeka,

- Grad Rijeka, Odjel gradske uprave za komunalni sustav – Direkcija za komunalno redarstvo, Direkcija za prometno redarstvo, Direkcija zajedničke komunalne djelatnosti,

- Rijeka plus d.o.o.,

- KD Vodovod i kanalizacija d.o.o.,

- Energo d.o.o.,

- HEP Operator distribucijskog sustava – Elektroprimorje,

- KD Autotrolej d.o.o.,

- Rijeka sport d.o.o.,

- Gradsko društvo Crvenog križa Rijeka,

- Zavod za hitnu medicinu Primorsko-goranske županije,

- Klinički bolnički centar Rijeka,

- HŽ Infrastruktura d.d.,

- HŽ Putnički prijevoz d.d.,

- Arriva d.d. – Autobusni kolodvor Rijeka,

- Turistička zajednica Grada Rijeke.

 Neposredno nakon završetka akcije izmještanja i neutralizacije protubrodske mine u riječkoj luci, na gradilištu ceste D-403, u blizini Zapadnog trgovačkog centra, pronađena je avionska bomba, također zaostala iz 2. svjetskog rata. Srećom, radilo se o znatno manjoj bombi pa nije bilo većeg problema u njenoj neutralizaciji koja je provedena snagama Ministarstva unutarnjih poslova.

 Epidemija bolesti COVID-19, uzrokovana korona virusom SARS-CoV-2, i u 2023. godini bila je ugroza koja je zahtijevala aktiviranje snaga izvan snaga kojima je zaštita i spašavanje redovna djelatnost. U skladu s odlukom Svjetske zdravstvene organizacije (WHO) koja je odlučila da COVID-19 više nije međunarodna zdravstvena prijetnja te zbog povoljne epidemiološke situacije u Republici Hrvatskoj, Vlada Republike Hrvatske je 11. svibnja 2023. godine proglasila kraj epidemije. Do 11. svibnja 2023. g. na području grada Rijeke zabilježeno je od početka 2023. godine ukupno 1.297 zaražene (u siječnju 522, veljači 163, ožujku 261, travnju 288 u prvih deset dana svibnja 63) i 2 umrle osobe. Za cijelo vrijeme epidemije, na području grada Rijeke službeno je zabilježeno 67.265 zaraženih i 389 umrlih osoba. Potrebno je naglasiti kako se nepoznati broj građana više puta zarazio, kao i da se nepoznati broj građana zarazio, ali se nikada službeno nije testirao.

 Dana 21. srpnja područje grada Rijeke zadesilo je olujno nevrijeme (pljuskovi s grmljavinom i olujni vjetar) koje je prouzročilo oštećenja krovova te padanje stabala na prometnice. Posebnost ove oluje je i pad dizalice u riječkoj luci te pad stabla na automobil u vožnji u Vukovarskoj ulici. Srećom, pad stabla na automobil u vožnji prošao je bez ozlijeđenih.

 Dana 24. listopada došlo je obilne kiše koja je uzrokovala brojne probleme jer su poplavljeni pojedini podrumi kuća i poslovnih prostora, a promet se odvijao otežano i stvarali su se zastoji.

 Dana 15. rujna izbio je veliki požar u reciklažnom dvorištu Pehlin u kojemu je zahvaćena površina oko 70x40 metara te visine 4 metra (oko 112.000 m3) naslaga raznog otpada koji je otežavao gašenje.

 Odmah po dolasku na mjesto požara, zatražena je pomoć u ljudstvu i tehnici te se u kratkom vremenskom roku navalnom vozilu Javne vatrogasne postrojbe Grada Rijeke pridružilo 2 građevinska stroja KD Čistoća d.o.o. te je u gašenju požara sudjelovalo 6 vozila i 11 vatrogasaca Javne vatrogasne postrojbe Grada Rijeke, 2 vozila i 10 vatrogasaca Dobrovoljnog vatrogasnog društva Sušak-Rijeka, 2 vozila i 4 vatrogasca Dobrovoljnog vatrogasnog društva Drenova, 2 vozila i 4 vatrogasca Dobrovoljnog vatrogasnog društva Halubjan iz Viškova i 1 vozilo i 2 vatrogasca Dobrovoljnog vatrogasnog društva Čavle. Požar je ubrzo stavljen pod nadzor, ali se Pehlinom još danima širio gusti dim. Gašenje požara otežavala je situacija što na prostoru reciklažnog dvorišta ne postoji hidrantska mreža pa se voda za gašenje požara morala dovoziti do mjesta požara. Akcija gašenja požara i sanacija zgarišta trajala je četiri dana.

 S početkom rata u Ukrajini dana 24. veljače 2022. stvorena je nova krizna situacija u kojoj su raseljene osobe iz Ukrajine počele dolaziti na područje Republike Hrvatske, a time i na područje grada Rijeke. Ravnateljstvo civilne zaštite je 25. ožujka 2022. objavilo Javni poziv za dostavu ponuda vlasnika stambene jedinice za stambeno zbrinjavanje raseljenih osoba iz Ukrajine u pojedinačnom smještaju koji je objavljen i na mrežnoj stranici Grada Rijeke. Na temelju dostavljenih ponuda, djelatnici Upravnog odjela za gradsku imovinu Grada Rijeke utvrđuju pogodnost ponuđene stambene jedinice za boravak raseljenih osoba, odnosno ispunjavanje uvjeta iz poziva.

Nakon toga, Stožer civilne zaštite Grada Rijeke izdaje Potvrdu da stambena jedinica ispunjava uvjete iz ponude, a Ravnateljstvo civilne zaštite potpisuje ugovore s vlasnicima stambenih jedinica. Nakon smještaja raseljenih osoba iz Ukrajine, vlasnici nekretnina dobivaju naknadu do maksimalnog iznosa od 3.600,00kn (477,80 eura) iz državnog proračuna za pokrivanje troškova smještaja i režijskih troškova.

Nažalost, rat u Ukrajini još uvijek nije zaustavljen te se broj raseljenih osoba iz Ukrajine na području grada Rijeke u 2023. godini i povećao - prema podacima Gradskog društva Crvenog križa Rijeka, 31. prosinca 2022. na području grada Rijeke bilo je zbrinuto ukupno 503 ukrajinskih državljana, a 31. prosinca 2023. na području grada Rijeke zbrinuto je 642 ukrajinska državljana.

**3.1. STOŽER CIVILNE ZAŠTITE**

 Stožer civilne zaštite Grada Rijeke održao je dvije sjednice u 2023. godini.

 Prva sjednica održana je 16. ožujka 2023. godine unutar velikog sastanka svih sudionika u akciji izmještanja i neutralizacije neeksplodiranih ubojitih sredstava u području akvatorija Primorsko-goranske županije.

 Prije toga sastanka, članovi Stožera sudjelovali su na tri pripremna sastanka na kojima je dogovorena podjela zaduženja pri akciji izmještanja i neutralizacije protubrodske mine iz riječke luke. Zbog izmještanja i neutralizacije protubrodske mine iz riječke luke, a radi umanjivanja mogućih posljedica velike nesreće ili katastrofe, Stožer civilne zaštite Grada Rijeke je na drugoj sjednici donio odluku za preventivno provođenje prisilne evakuacije. Uz potpunu evakuaciju stanara, od subote 18. ožujka u 22.00 sata do nedjelje 19.03. u popodnevnim satima uvedena je i obustava rada svih gospodarskih, poduzetničkih, ugostiteljskih i ostalih društvenih aktivnosti. Zbog sigurnosti građana, evakuirani su stanari koji žive u zoni neposredne potencijalne opasnosti, odnosno „crvenoj zoni“. Za stanare koji smještaj nisu mogli pronaći kod obitelji ili prijatelja, organiziran je boravak i smještaj tijekom noći i tijekom nedjelje u Dvorani mladosti. Za teško pokretne stanare i one kojima je potrebna pomoć pri evakuaciji, odnosno odlasku u osiguran smještaj, na raspolaganje je određeno Gradsko društvo Crvenog križa Rijeka, odnosno autobusi Autotroleja i sanitetski prijevoz ukoliko se radi o nepokretnim osobama.

 U „crvenoj zoni“, ali i šire, uključujući i tzv. „žutu zonu“, onemogućen je sav cestovni, željeznički, zračni i pomorski promet. Za „žutu zonu“ izdana je preporuka smanjenog kretanja i smanjenih aktivnosti, a stanari su se upućivali da tijekom trajanja akcije ne borave na otvorenom, niti uz staklene površine. Također, dala se preporuka ugostiteljskim objektima i subjektima u „žutoj zoni“ da u navedenom razdoblju, zbog potrebe smanjenog kretanja u toj zoni, ne planiraju rad. U „žutoj zoni“ dežurne službe bio je predviđen izlazak na teren samo u slučaju hitnih intervencija o čemu se procjena donosi prilikom samog eventualnog poziva građana.

 Na sjednici održanoj 17. svibnja 2023. godine teme su bile Godišnja analiza sustava civilne zaštite na području grada Rijeke u 2022. godini, Godišnji plan razvoja sustava civilne zaštite na području grada Rijeke s financijskim učincima za trogodišnje razdoblje, Plan vježbi civilne zaštite u 2023. godini te Program rada Stožera civilne zaštite za 2023. godinu.

Godišnja analiza sustava civilne zaštite za 2022. godinu sagledana je i iz kuta proglašenja završetka epidemije od strane Vlade Republike Hrvatske nekoliko dana prije održavanja sjednice Stožera civilne zaštite Grada Rijeke, točnije 11. svibnja 2023. godine.

Tijekom 2022. godine službeno je evidentirano 38.892 zaraženih osoba na području grada Rijeka, a od posljedica COVID-19 umrlo je 71 građana Rijeke. S obzirom da je epidemija službeno završena 11. svibnja 2023. godine, Stožer je izviješten kako je u tih nekoliko mjeseci na području grada Rijeke zaraženo još 1.297 Riječana te je od posljedica bolesti umrlo dvoje ljudi. U 2022. započeo je i rat u Ukrajini čime je stvorena nova krizna situacija koja je uzrokovala milijune raseljenih osoba. Gradsko društvo Crvenog križa Rijeka je u 2022. godini tjedno osiguravalo za svaku evidentiranu raseljenu osobu iz Ukrajine pakete hrane i higijenskih potrepština. Kroz Analizu podsjetilo se i na bujične poplave 28. i 29. rujna 2022. godine kada je u tijeku jednog dana palo 288 litara kiše na m2 što je uzrokovalo brojna poplavljivanja poslovnih i stambenih prostora u centru grada i veliku materijalnu štetu, ali i gubitak jednog ljudskog života. Na sjednici je spomenut i problem migranata iz Azije i Afrike koji se okupljaju u blizini željezničkog kolodvora te se istaknulo kako se za migrante na dnevnoj bazi pripremi barem 80 obroka.

Na sjednici su usvojeni i prijedlozi Godišnjeg plana razvoja sustava civilne zaštite na području grada Rijeke s financijskim učincima za trogodišnje razdoblje, Plan vježbi civilne zaštite u 2023. godini te Program rada Stožera civilne zaštite za 2023. godinu. Osim toga, na sjednici je izvršeno imenovanje zapovjednika i zamjenika zapovjednika postrojbe civilne zaštite Grada Rijeke za spašavanje iz ruševina.

**3.2. POSTROJBE CIVILNE ZAŠTITE I DRUGE OPERATIVNE SNAGE CIVILNE ZAŠTITE**

**3.2.1. Postrojbe civilne zaštite**

 Nakon što su prethodnih godina pripadnici postrojbi civilne zaštite Grada Rijeke sudjelovali na provođenju epidemioloških mjera, očekivala se relativno mirna godina, bez značajnijih događanja.

 Ipak, u mjesecu ožujku postrojbe civilne zaštite Grada Rijeke angažirane su u akciji izmještanja i neutralizaciji protubrodske mine iz riječke luke. Uloga pripadnika civilne zaštite Grada Rijeke bila je u provođenju evakuacije građana iz tzv. „crvene zone“ – evakuacija je provedena zajednički s pripadnicima Ministarstva unutarnjih poslova u noći prije izmještanja i neutralizacije mine, 18. na 19. ožujka 2023. Nakon provedene evakuacije, pripadnici su ostali na lokaciji „crvene zone“ kako se nitko ne bi neovlašteno približavao ispražnjenim zgradama. U jutarnjim satima, u osiguravanju cijelog područja „crvene zone“ pridružili su im se i zaštitari, a područje tzv. „žute zone“ osiguravali su s djelatnicima Direkcije za komunalno redarstvo Grada Rijeke i Ministarstva unutarnjih poslova. Područje „žute zone“ dodatno se osiguravalo ophodnjama pripadnika civilne zaštite. Pripadnici civilne zaštite Grada Rijeke istaknuli su se svojom odgovornošću u provođenju zadataka.

 U veljači, prije izmještanja i neutralizacije protubrodske mine iz riječke luke, dva su se pripadnika postrojbe za spašavanje iz ruševina dragovoljno pridružili Državnoj intervencijskoj postrojbi civilne zaštite Republike Hrvatske kao pomoć u traženju i spašavanju osoba nakon katastrofalnog potresa u Turskoj. Potrebno je istaknuti kako je u Državnoj intervencijskoj postrojbi civilne zaštite Republike Hrvatske koja je sudjelovala u traženju i spašavanju osoba nakon katastrofalnog potresa u Turskoj od ukupno 41 pripadnika čak 26 pripadnika bilo s područja Rijeke i susjednih jedinica lokalne samouprave.

U nastavku godine provedene su tradicionalne aktivnosti postrojbi civilne zaštite Grada Rijeke: osposobljavanje u svibnju i vježba s primjenom naučenog u listopadu.

Dana 13. svibnja u Centru za obuku interventnih službi u Šapjanama provedeno je osposobljavanje i uvježbavanje postrojbe opće namjene i postrojbe za spašavanje iz ruševina, a instruktorski tim su činili djelatnici Javne vatrogasne postrojbe grada Rijeke.

Pripadnici opće namjene upoznali su se načinom formiranja kampova (postavljanje i demontiranje šatora na napuhavanje, obiteljskih šatora te šatora s metalnom konstrukcijom) uz osiguravanje logistike i usklađivanje međudjelovanja postrojbi. Pripadnici postrojbe za spašavanje iz ruševina osposobljavani su i uvježbavani na područjima osiguranja područja, raščišćavanja ruševina, traganja i spašavanja u ruševinama, spašavanje iz dubine i uskog prostora, pružanja prve pomoći i trijaže unesrećenih. U Centru za obuku interventnih službi u Šapjanama je 14. listopada provedeno osposobljavanje i uvježbavanje pripadnika postrojbi civilne zaštite Grada Rijeke, uz instruktorske upute djelatnika Javne vatrogasne postrojbe Grada Rijeke. Tijekom uvježbavanja provjeravane su aktivnosti osiguranja područja, raščišćavanja područja, traganja i spašavanja u ruševinama, spašavanja iz dubine i uskog prostora, pružanje prve pomoći te osiguravanje logistike u vidu podizanja šatora i uspostavljanja radio veza.

Osim ovih predviđenih vježbi civilne zaštite, dana 15. lipnja, u sklopu projekta „SEE ME“, dio postrojbe za spašavanje iz ruševina sudjelovao je u pokaznoj vježbi na području Pulca, blizu Centra za rehabilitaciju Rijeka. Tijekom navedene vježbe, pripadnici postrojbe za spašavanje iz ruševina prezentirali su spašavanje iz ruševine osobe s invaliditetom.

Iako Planom djelovanja civilne zaštite nije predviđen dodatni angažman pripadnika civilne zaštite u slučaju ekstremnih vremenskih pojava izvan redovnih operativnih snaga, motiviranost pripadnika civilne zaštite Grada Rijeke vidljiva je i u njihovoj samomobilizaciji u pomoći u sanaciji štete nevremena 21. srpnja kada su uklanjali srušena stabla s prometnica na području mjesnog odbora Sveti Nikola.

Uobičajeni ritam održavanja dvaju aktivnosti postrojbi civilne zaštite Grada Rijeke na godišnjoj razini nije bio dovoljan jednom dijelu pripadnika postrojbe za spašavanje iz ruševina, pa se, na njihov zahtjev, od 2022. godine provode dodatne radionice u svrhu daljnje edukacije.

Potrebno je ponovo naglasiti kako su navedeni pripadnici volonteri, a za njihovu daljnju izobrazbu nisu potrošena nikakva dodatna proračunska sredstva.

U 2023. godini održano je sedam dodatnih radionica:

* dana 24. siječnja održano je površinsko traganje i lociranje žrtava s potražnim psima,
* dana 17. veljače održano je površinsko traganje i lociranje žrtava s tehničkom opremom za traganje (s vibrafonom i vibraskopom),
* dana 28. ožujka održano je spašavanje žrtava iz ruševina ili klizišta koristeći tehniku osnovnog podupiranja,
* dana 25. travnja održano je spašavanje iz dubine u sklopu spašavanja iz ruševina ili klizišta,
* dana 26. rujna održano je primarno medicinsko zbrinjavanje kod spašavanja iz ruševina,
* dana 31. listopada održano je površinsko traganje i lociranje žrtava sa psima i tehničkim sredstvima,
* dana 28. studenog održano je osposobljavanje o upotrebi izolacionog aparata.

Osim navedenih radionica, u razdoblju 12. – 17.11. 2023. od strane Ravnateljstva civilne zaštite provedeno je certificirano osposobljavanje upravljačke skupine postrojbe za spašavanje iz ruševina.

 Postrojba za spašavanje iz ruševina je u 2022. godini dobila još jedan bitni segment u popunjavanju svoje formacije – potražnog psa iz Kluba belgijskih ovčara Istrian iz Pule. Vodič i vlasnik psa je zapovjednik postrojbe za spašavanje iz ruševina te zajedno čine potražni binom, a u 2023. godini prošli su kroz dodatna osposobljavanja.

Dvogodišnje aktiviranje postrojbi civilne zaštite na provedbi epidemioloških mjera pokazalo je dalekosežnost i opravdanost Odluke o određivanju naknade pripadnicima postrojbi civilne zaštite Grada Rijeke za sudjelovanje u aktivnostima civilne zaštite donesene 2019. godine, kojom se pripadnicima postrojbi civilne zaštite Grada Rijeke za sudjelovanje na vježbama i osposobljavanjima osigurala dnevna naknada u visini od 150,00 kuna neto (19,91 eura). Svakako je povoljna okolnost da je i Republika Hrvatska ove naknade oslobodila ostalih davanja (porez, zdravstveno i mirovinsko osiguranje).

U svrhu naknada za pripadnike civilne zaštite (osposobljavanje u svibnju i vježba u listopadu) u 2023. godini isplaćeno je 2.130,37 eura.

Za realizaciju osposobljavanja i vježbe postrojbi civilne zaštite isplaćeno je 750,00 eura za troškove prijevoza te 831,25 eura za troškove marendi.

U 2023. godini isplaćeno je 3.864,85 eura u svrhu nabave dijela osobne opreme (odore) za pripadnike civilne zaštite.

 Nabava dijela osobne opreme realizirana je u granicama pozicije proračunskih sredstava, ali, zbog utjecaja inflacije, u smanjenom fizičkom obimu.

 Sa zadovoljstvom ističemo da, od osnivanja postrojbi civilne zaštite 2010. godine, stanje u kadrovskom smislu nije nikada bilo bolje što se tiče motiviranosti i osposobljenosti pripadnika civilne zaštite. Za očekivati je kako će se u budućnosti nastaviti protok ljudi kroz postrojbe civilne zaštite (dolasci i izlasci iz civilne zaštite zbog zdravstvenih razloga, starosti, selidbi izvan Hrvatske, obiteljske ili poslovne spriječenosti itd.), ali je ohrabrujuća okolnost da je stvorena jezgra pripadnika koja kvalitetno funkcionira i motivira ostale pripadnike postrojbi civilne zaštite.

 Ipak, eventualni utjecaj inflacije u budućnosti odnosno nedovoljna izdvajanja proračunskih sredstava za realizaciju aktivnosti, nabavu i zanavljanje opreme postrojbi civilne zaštite mogu uzrokovati gubitak motiviranosti pripadnika civilne zaštite i urušavanje postrojbi čije bi se posljedice osjećale dulji niz godina.

**3.2.2. Opremanje skupnom opremom**

 Nakon što su u prethodnim godinama kupljeni seizmički detektor i kamera za traganje i komunikaciju 2 u 1 (poznatiji i pod nazivima vibrafon i vibraskop), bežični seizmički senzori, quad vozilo i višenamjenska prikolica za quad, agregat od 5kW, dviju velikih aluminijskih kutija sa sitnim zidarskim i tesarskim alatom za spašavanje iz ruševina, 30 sklopivih poljskih kreveta, aluminijskog paviljonskog šatora 3x4,5m sa stranicama, uljnog grijača (termogen) sa fleksibilnom cijevi (grijač šatora), klasične kutne brusilice, baterijske brusilice s brusnim pločama, u 2023. godini pristupilo se daljnjoj nabavi skupne opreme poput akumulatorskih kompleta alata na punjenje poput bušaćeg čekića, bušilice, stezača, recipročne pile, pile, brusilice, svjetiljke, uvrtača i punjača za svaku alatku, kao i kompleta sitnog građevinskog alata za spašavanje iz ruševina.

Za nabavu skupne opreme utrošeno je 4.970,88 eura.

Nakon preseljenja skupne opreme civilne zaštite u skladište koje se nalazi unutar Javne vatrogasne postrojbe Grada Rijeke, oprema je stalno na raspolaganju odnosno moguće ju je koristiti 24 sata dnevno.

 U svrhu potreba civilne zaštite u 2023. godini utrošeno je 9.666,98 eura, čime je obuhvaćena nabava osobne i skupne opreme, realizacija osposobljavanja i vježbe.

**3.2.3. Povjerenici civilne zaštite**

 Sukladno Planu zaštite i spašavanja za područje grada Rijeke, Gradonačelnik Grada Rijeke je na temelju prijedloga vijeća mjesnih odbora i tadašnjeg Područnog ureda Državne uprave za zaštitu i spašavanje (sadašnji Područni ured civilne zaštite Rijeka Ravnateljstva civilne zaštite) dana 5. studenog 2012. godine imenovao 42 povjerenika civilne zaštite za 29 mjesnih odbora.

**3.2.4. Gradsko društvo Crvenog križa Rijeka**

 Gradsko društvo Crvenog križa Rijeka dio je Hrvatskog Crvenog križa i djeluje na području gradova: Rijeka, Bakar, Kraljevica i Kastav te općina Čavle, Jelenje, Klana, Kostrena i Viškovo, na poslovima zaštite i unapređenja zdravlja, socijalne skrbi, zdravstvenog i humanitarnog odgoja, Službe traženja, rada s mladima, humanitarne pomoći, pripreme i odgovor na katastrofe i drugo. Gradsko društvo Crvenog križa Rijeka surađuje s drugim udrugama i institucijama koje promiču i ostvaruju srodne humanitarne ciljeve i programe. Tijekom 2023. godine Gradsko društvo Crvenog križa Rijeka provelo je trinaest edukacija za ukupno 80 polaznika, i to:

- osnovni postupak oživljavanja uz korištenje automatskog vanjskog defibrilatora – devet tečaja /56 polaznika,

- osposobljavanje odgojno obrazovnih radnika za pružanje prve pomoći učenicima sa zdravstvenim teškoćama – četiri tečaja /47 polaznika.

 U sklopu obilježavanja Tjedna Crvenog križa, 8. svibnja na Jadranskom trgu u Rijeci prezentirane su osnove prve pomoći uz realistični prikaz ozljeda i demonstraciju pružanja prve pomoći na lutki (oživljavanje).

 Tijekom godine održane su radionice za djecu i studente uz prikaz rada operativnih snaga, materijala i radionica u cilju priprema za katastrofe od najranije dobi. Volonteri Gradskog društva Crvenog križa Rijeka sudjelovali su u vježbama operativnih snaga Primorsko-goranske županije 6. svibnja u Moravicama i bili su zaduženi za realistički prikaz ozljeda na radilištima te na vježbi civilne zaštite općine Kostrena u kojoj su prikazali uloge i zadaće Crvenog križa kao dijela operativnih snaga u katastrofama.

 Dana 24. studenog 2023. u projektu „Na putu smanjenja rizika od katastrofa“ koji je održan na Trgu 111. brigade Hrvatske vojske u Rijeci članovi Gradskog društva Crvenog križa Rijeka predstavljali su svoje aktivnosti djeci osnovnih i srednjih škola, kao i građanima.

 U Malom domu na Platku održana je vježba interventnog tima u organizaciji smještaja i prehrane, dizanje šatora, organizaciju kuhinje, edukacije iz prve pomoći, rad skladišta, uloga logistike i Službe traženja u kriznim situacijama.

 Gradsko društvo Crvenog križa Rijeka sudjelovalo je i u složenoj akciji neutralizacije neeksplodirane protubrodske mine u riječkoj luci 19. ožujka. Uloga Gradskog društva Crvenog križa Rijeka bilo je zbrinjavanje stanovništva koje je moralo biti evakuirano iz centra grada. Mjesto zbrinjavanja bilo je Dvorana mladosti na Trsatu gdje je u subotu 18. ožujka pripremljeno tridesetak ležajeva za prihvat evakuiranog stanovništva. Zbrinuto je 15 građana među kojima je bilo samaca, bračnih parova, obitelji i obitelji s kućnim ljubimcima za koje je u večernjim satima po dolasku osigurana okrjepa – topli čaj i kava, keksi, a u nedjelju u jutarnjim satima doručak uz voće, vodu, čaj i kavu. Za najmlađe je organiziran dječji kutak, a potrebitim osobama pružena je psihosocijalna podrška zbog osjećaja tjeskobe i nemira radi napuštanja svojeg doma i spavanja na novom nepoznatom mjestu. Uz osobe koje su prenoćile u Dvorani mladosti cijelo su vrijeme bili i pripadnici Interventnog tima Gradskog društva Crvenog križa Rijeka.

Aktivan je bio i Ured Službe traženja u kojemu se evidentiralo evakuirano stanovništvo.

 Nakon što je 24. veljače 2022. započeo rat u Ukrajini, već sljedećeg dana pokrenute su aktivnosti Službe traženja u svrhu evidencije izbjeglih osoba. Aktivnosti su nastavljene i kroz cijelu 2023. godinu u vidu evidentiranja raseljenih osoba te organiziranja i distribucije humanitarne pomoći.

Iz Tablice broj 1. moguće je vidjeti broj i strukturu registriranih raseljenih osoba na dan 31. prosinca 2023. godine na području na kojem djeluje Gradsko društvo Crvenog križa Rijeka. Osobe su evidentirane po spolu i mjestu smještaja, a djeca i po uzrastu.

Tablica **1.**: Broj i struktura raseljenih osoba iz Ukrajine na dan 31. prosinca 2023. na području na kojem

 djeluje Gradsko društvo Crvenog križa Rijeka

|  |  |  |  |  |  |  |
| --- | --- | --- | --- | --- | --- | --- |
| **Stanje na dan 31.12.2023. na području na kojem djeluje Gradsko društvo Crvenog križa Rijeka** | **SPOL** | **Broj djece po uzrastu (po godinama)** | **Radno sposobni**  | **Osobe** **65+** | **Mjesto smještaja**  | **Broj osoba** |
| **M** | **Ž** | **0-6**  | **7-15** | **15-18**  | **19-29**  | **30-64** |
|
|
| Ukupno **968** osoba | 321 | 647 | 106 | 214 | 36 | 89 | 477 | 46 | **Rijeka** | **642** |
| Bakar | 55 |
| Čavle  | 12 |
| Kraljevica | 30 |
| Kastav  | 18 |
| Viškovo  | 124 |
| Kostrena | 77 |
| Klana | 7 |
| Jelenje | 3 |

**3.2.4. Hrvatska gorska služba spašavanja – Stanica Rijeka**

 Hrvatska gorska služba spašavanja – Stanica Rijeka dobrovoljna je i neprofitna humanitarna služba javnog karaktera. Specijalizirana je za spašavanje u planinama, stijenama, speleološkim objektima, i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje u planinama.

 Osnovana je 12. lipnja 1960. godine zbog ustanovljene potrebe za djelovanjem na području današnje Primorsko-goranske županije. HGSS – Stanica Rijeka pokriva i osigurava i djeluje na području kvarnerskih otoka i priobalja Primorsko-goranske županije.

 Baza HGSS - Stanica Rijeka nalazi se na adresi Franje Matkovića 7a, u skloništu osnovne zaštite Grada Rijeke kojega HGSS – Stanica Rijeka koristi bez naknade.

Tijekom 2023. godine HGSS-Stanica Rijeka odradila je 92 akcije spašavanja te je spašeno 112 osoba. Od tih 92 akcija spašavanja, 61 akcija spašavanja bile su intervencije „na poziv“ sa spašenih 76 osoba, 10 akcija spašavanja na dežurstvima tijekom kojih je spašeno 15 osoba te 21 akciju spašavanja i pružanja prve pomoći na skijalištu Platak tijekom kojih je spašena 21 osoba.

Potrebno je istaknuti kako su u dva navrata članovi HGSS-Stanice Rijeka sudjelovali u međunarodnim spasilačkim misijama:

* nakon potresa u Turskoj, u sastavu Državne intervencijske postrojbe civilne zaštite Republike Hrvatske sudjelovala su dva potražna tima (vodič+pas) od 06. – 17 veljače;
* akcija speleospašavanja iz jame Morca na zaravni Taurus u Turskoj od 04. – 14. rujna.

 Detaljna analiza intervencija u 2023. godini HGSS – Stanice Rijeka prikazana je kroz Izvješće o izvršenju programa i projekata te utrošku sredstava za financiranje redovite djelatnosti HGSS – Stanice Rijeka u 2023. godini te kroz Prijedlog programa javnih potreba za obavljanje djelatnosti HGSS – Stanice Rijeka za 2024. godinu, pa se u ovoj Analizi detaljnije ne obrađuje.

**3.3. VATROGASTVO**

 Vatrogasne postrojbe na području grada Rijeke osim gašenja požara i spašavanja ljudi i imovine, kontinuirano u okviru svojih nadležnosti provode i preventivne mjere zaštite od požara s ciljem smanjenja broja požara i nesreća odnosno ublažavanja njihovih posljedica.

 Na području grada Rijeke djeluju Javna vatrogasna postrojba Grada Rijeke, Dobrovoljna vatrogasna društva Sušak-Rijeka i Drenova, kao i profesionalne vatrogasne postrojbe u gospodarstvu Luke Rijeka d.d. i 3. MAJ Brodogradilište d.d. Rijeka. Sve navedene postrojbe udružene su u Gradsku vatrogasnu zajednicu Rijeka.

**3.3.1. Temeljne aktivnosti**

Javna vatrogasna postrojba Grada Rijeke u 2023. godini kontinuirano je obavljala svoju temeljnu djelatnost gašenja požara, spašavanja ljudi i imovine, sudjelovala je u provedbi preventivnih mjera zaštite od požara te nastavila rad i aktivnosti u cilju povećanja operativnosti i podizanja nivoa zaštite od požara u gradu Rijeci.

U Postrojbi je tijekom 2023. bilo zaposleno 140 osoba na vatrogasnim poslovima i dvije djelatnice na administrativnim poslovima.

Prosječna starost zaposlenika je 43 godine.

Postrojba djeluje na dvije lokacije: u Krešimirovoj ulici 38 i Radničkoj ulici 31. Raspolaže s 30 vozila, a prosječna starost vozila je 16 godina.

Sukladno Planu zaštite od požara za područje grada Rijeke, Postrojba djeluje na području grada Rijeke i okolnih gradova i općina: Bakar, Kastav, Kraljevica, Čavle, Klana, Kostrena i Viškovo. Po zapovijedi županijskog ili glavnog vatrogasnog zapovjednika, Postrojba djeluje i na područjima drugih jedinica lokalne samouprave.

**3.3.2. Pregled intervencija u gradu Rijeci u 2023. godini**

 Javna vatrogasna postrojba Grada Rijeke je u 2023. godini izvršila ukupno 1.875 intervencija.

Od tog broja na području grada Rijeke izvršeno je 1.589 intervencija, a u gradovima i općinama „riječkog prstena“ izvršeno je 286 intervencija.

Ukupni broj intervencija veći je za 3,1% u odnosu na 2022. godinu.

Povećanje broja intervencija odnosi se na veći broj tehničkih intervencija, uklanjanje zapreka u prometu, poplava te drugih tehničkih intervencija uzrokovanih vremenskim neprilikama u srpnju.

Na otvorenom prostoru ukupno je bilo 171 intervencija požara raslinja, ukupna opožarena površina na otvorenom prostoru je 19,3 ha, odnosno 0,112 ha po intervenciji.

Tablica 2.: Broj i vrste intervencija Postrojbe

|  |  |  |  |  |
| --- | --- | --- | --- | --- |
| **Jedinica lokalne samouprave** | **Požarne intervencije** | **Tehničke intervencije** | **Ostale intervencije** | **UKUPNO**  |
| BAKAR | 35 | 26 | 14 | **75** |
| ČAVLE | 17 | 22 | 1 | **40** |
| KASTAV | 16 | 23 | 12 | **51** |
| KRALJEVICA | 14 | 16 | 0 | **30** |
| KOSTRENA | 5 | 14 | 3 | **22** |
| RIJEKA | 330 | 1145 | 114 | **1.589** |
| VIŠKOVO | 19 | 28 | 10 | **57** |
| JELENJE | 2 | 4 | 3 | **9** |
| KLANA | 0 | 2 | 0 | **2** |
| **UKUPNO** | **438** | **1280** | **157** | **1.875** |

Na području grada Rijeke bilo je ukupno 330 požara, a obavljeno je i 1.145 tehničkih intervencija, 13 intervencija s opasnim tvarima te 114 ostalih intervencija (izvidi, intervencija bez učešća ili lažne dojave). Najviše tehničkih intervencija odnosi se na osiguranje hitnih medicinskih helikopterskih letova – 323, te 255 intervencija u vidu ispumpavanja, spašavanja, uklanjanja zapreka nakon vremenskih neprilika u srpnju.

 Tablica 3.: Broj i vrste intervencija na području grada Rijeke

|  |  |
| --- | --- |
| **VRSTA INTERVENCIJE** | **BROJ INTERVENCIJA** |
| Požar u/na objektu | 125 |
| Požar na otvorenom prostoru | 171 |
| Požar na industrijskom postrojenju | 3 |
| Požar u prometu | 31 |
| **POŽARNE INTERVENCIJE UKUPNO:** | **330** |
| Tehnička intervencija u/na objektu | 414 |
| Tehnička intervencija na otvorenom prostoru | 304 |
| Tehnička intervencija u prometu | 91 |
| Intervencije s opasnim tvarima | 13 |
| Osiguranje hitnih medicinskih letova | 323 |
| **TEHNIČKE INTERVENCIJE UKUPNO:** | **1145** |
| Izvid | 81 |
| Vraćeni s puta | 10 |
| Lažna dojava | 20 |
| Ostalo | **3** |
| **OSTALE INTERVENCIJE UKUPNO** | **114** |
| **SVEUKUPNO** | **1.589** |

Tablica 4.: Broj stradalih osoba i trošak intervencija

|  |  |  |  |
| --- | --- | --- | --- |
| **Operativno područje** | **Broj ozlijeđenih**  | **Broj smrtno stradalih**  | **Izgorjela površina (ha)**  |
| Riječki prsten | 14 | 1 | 17,38 |
| Grad Rijeka | 12 | 8 | 2,00 |
| **UKUPNO** | **26** | **9** | **19,38** |

Na intervencijama je angažirano 6.726 vatrogasaca, 1.807 vozila i pri tome je utrošeno 18.357 sata rada.

Ukupno trajanje intervencija je 4.081 sati odnosno 4,49 sati po intervenciji.

**3.3.3. Program aktivnosti u provedbi posebnih mjera zaštite od požara**

 Temeljem obveza iz Programa aktivnosti u provedbi posebnih mjera zaštite od požara od interesa za Republiku Hrvatsku u 2023. godini izvršene su slijedeće aktivnosti:

 - do početka ljetne požarne sezone izvršeno je ažuriranje planova, obilazak šumskih puteva, hidrantske mreže, deponija otpada. Uočeni nedostaci prijavljeni su nadležnim službama;

 - vatrogasne postrojbe izvršile su pregled vatrogasne tehnike, otklanjanje nedostataka, kompletiranje opreme, opremanje vatrogasaca osobnom opremom;

 - na području grada Rijeke dodatno je zaposlen jedan sezonski vatrogasac;

 - s proglašenjem velike opasnosti za nastanak i širenje šumskih požara, uspostavljeno je dežurstvo i ophodnje šumskih područja u dobrovoljnim vatrogasnim društvima Drenova i Sušak-Rijeka.

**3.3.3.1. Pregled požara na otvorenom prostoru**

Tablica 5.: Broj i vrste požara na otvorenom prostoru i postrojbe koje su ih gasile – Grad Rijeka

|  |  |  |  |  |
| --- | --- | --- | --- | --- |
| **Vrsta požara** | **Samostalno DVD** | **Samostalno JVP** | **DVD i JVP** | **Ukupno** |
| Požar na kultiviranoj površini | 0 | 7 | 0 | 7 |
| Požar na nekultiviranoj površini | 0 | 4 | 0 | 4 |
| Požar na površini za komunalnu djelatnost | 0 | 56 | 0 | 56 |
| Požar na sustavima za distribuciju energije | 0 | 2 | 0 | 2 |
| Ostali požari na otvorenom prostoru | 2 | 98 | 2 | 102 |
| **UKUPNO:** | **2** | **167** | **2** | **171** |

Tablica 6.: Broj i vrste požara na otvorenom prostoru i postrojbe koje su ih gasile – Riječki „prsten“

|  |  |  |  |  |
| --- | --- | --- | --- | --- |
| **Vrsta požara** | **Samostalno DVD** | **Samostalno JVP** | **DVD i JVP** | **Ukupno** |
| Požar na kultiviranoj površini | 0 | 1 | 0 | 1 |
| Požar na nekultiviranoj površini | 0 | 1 | 1 | 2 |
| Požar na površini za komunalnu djelatnost | 1 | 1 | 2 | 4 |
| Požar na sustavima za distribuciju energije | 0 | 2 | 0 | 2 |
| Ostali požari na otvorenom prostoru | 5 | 18 | 77 | 30 |
| **UKUPNO:** | **6** | **23** | **10** | **39** |

Ukupna opožarena površina je 19,3 ha, odnosno 0,112 ha po požaru.

Na području grada Rijeke najveći požar na otvorenom prostoru bio je 15. rujna na reciklažnom dvorištu Pehlin.

Na području „riječkog prstena“ najveći je požar bio 25. lipnja na području Krasice.

**3.3.4. Školovanje, osposobljavanje i unapređenje službe**

U Postrojbi se kontinuirano provodi osposobljavanje i uvježbavanje.

Provođene su vježbe evakuacije i gašenja požara s pravnim osobama koje imaju obvezu provođenja takvih aktivnosti (uglavnom se radi o školama i javnim ustanovama u kojima povremeno boravi veći broj osoba). Radi prezentacije vatrogasne djelatnosti, za polaznike dječjih vrtića i učenike organizirane su posjete Postrojbi.

Kroz Gradsku vatrogasnu zajednicu za zainteresirane gospodarske subjekte organizirani su tečajevi po programu za osposobljavanje pučanstva za provođenje preventivnih mjera, gašenje požara i spašavanje ljudi i imovine za 150 zaposlenika, većinom gradske uprave i osnovnih škola.

Usavršavanja:

* intervencije s opasnim tvarima,
* tehničke intervencije u prometu,
* spašavanje iz visina i dubina.

Temeljem suradnje s postrojbama civilne zaštite Grada Rijeke, provedena su osposobljavanja pripadnika postrojbe civilne zaštite opće namjene te postrojbe civilne zaštite za spašavanje iz ruševina.

S drugim žurnim službama provedena je zajednička vježba spašavanja nakon teške nesreće u prometu te spašavanje iz ruševina.

 Tehničko opremanje:

 Tijekom 2023. od opreme nabavljeni su izolacijski aparati i boce, ljestve i komunikacijska oprema. Kontinuirano je nabavljana osobna, radna i zaštitna obuća, odjeća i oprema te potrebna sredstva za gašenje. U Vatrogasnom operativnom centru instalirana je oprema za prijem signala s video kamera za nadzor šuma.

Nadalje, kontinuirano se provodi priključivanje objekata na sustav automatske dojave požara – u 2023. godini sustavu je priključeno 5 novih objekata čime je do sada na sustav automatske dojave požara do sada ukupno priključeno 45 objekata.

**3.3.5. Ostale aktivnosti**

U suradnji s Inspekcijom zaštite od požara Područnog ureda Rijeka Ravnateljstva civilne zaštite, TD Rijeka plus d.o.o. i Gradom Rijekom (s Upravnim odjelom za komunalni sustav i promet) obavljani su obilasci prometnica, odnosno vatrogasnih pristupa na kritičnim lokacijama s ciljem otklanjanja nepravilnosti i omogućavanja prilaza vatrogasnim vozilima u slučaju intervencija.

Stanje vatrogasnih pristupa na spomenutim lokacijama nije bilo zadovoljavajuće, stoga su predložene mjere za poboljšanje, odnosno osiguranje vatrogasnih pristupa do visokih stambenih objekata.

Na problematičnim lokacijama postavljena je prometna signalizacija s ciljem upozoravanja građana i omogućavanja pristupa vatrogasnih vozila do mjesta intervencije.

**3.4. SLUŽBE I POSTROJBE PRAVNIH OSOBA KOJE SE ZAŠTITOM I SPAŠAVANJEM BAVE U OKVIRU REDOVNE DJELATNOSTI**

 Službe i pravne osobe koje se zaštitom i spašavanjem bave u okviru redovne djelatnosti zajedno s Javnom vatrogasnom postrojbom Grada Rijeke čine temelj sustava civilne zaštite na području grada Rijeke.

 Službe i pravne osobe koje imaju zadaće u sustavu civilne zaštite, imaju obvezu uključivanja u sustav civilne zaštite kroz redovnu djelatnost, posebno u slučajevima angažiranja prema Planu zaštite i spašavanja za područje grada Rijeke. Utvrđeni su i načini dogradnje i jačanja dijela njihovih sposobnosti koji su posebno značajni za sustav civilne zaštite.

 Odlukom o određivanju pravnih osoba od interesa za sustav civilne zaštite na području grada Rijeke definirane su pravne osobe koje bi sudjelovale u provođenju pojedinih mjera zaštite i spašavanja, a s ciljem priprema i sudjelovanja u otklanjanju posljedica katastrofa i velikih nesreća.

 Pravne osobe koje obavljaju poslove zaštite i spašavanja (civilne zaštite) djeluju sukladno svojim operativnim planovima i Planu zaštite i spašavanja za područje grada Rijeke. S pravnim osobama od interesa za sustav civilne zaštite potpisuje se Ugovor o suradnji u slučaju katastrofa i velikih nesreća koji ne zahtijeva od pravnih osoba izdvajanje posebnih materijalnih sredstava izvan redovnog poslovanja, ali se aktivira u slučaju katastrofa i velikih nesreća.

 Od pravnih osoba koje nisu obuhvaćene Odlukom o određivanju pravnih osoba od interesa za sustav civilne zaštite na području grada Rijeke, a koje se zaštitom i spašavanjem bave u svojoj redovnoj djelatnosti, Grad Rijeka je potpisao Ugovor o financiranju programskih aktivnosti s Hrvatskom gorskom službom spašavanja – Stanicom Rijeka.

 Pri utvrđivanju iznosa razmatrana je i realizacija i vrste provedenih aktivnosti iz Programa aktivnosti u 2023. godini.

 Grad Rijeka je sa strukovnom udrugom Radio mreža za opasnost iz Rijeke potpisao Ugovor o suradnji u slučaju katastrofa i velikih nesreća temeljem kojega je u 2017. godini uspostavljen potporni komunikacijski centar u slučaju pada ostalih načina komunikacije (fiksna i mobilna telefonija).

 Za realizaciju projekta potpornog komunikacijskog centra u slučaju pada fiksne i mobilne telefonije, Grad Rijeka je osigurao nabavku dijela radio opreme te prostor za potporni komunikacijski centar.

 Djelovanje Radio mreže za opasnost tijekom 2023. godine baziralo se na:

- kontinuiranom praćenju rada (24/7) i održavanje Potpornog telekomunikacijskog centra, interoperabilnog sa postojećom kratkovalnom mrežom Županijskog centra 112 Rijeka te mrežom operativnih snaga sustava civilne zaštite (vatrogasci, HGSS...);

- redovitom/dnevnom testiranju analognih repetitora operativnih snaga civilne zaštite u dometu čujnosti;

- edukaciji mladih za rad na telekomunikacijskim sustavima sustava civilne zaštite;

- raznim simulacijskim vježbama prema supozicijama situacija kada konvencionalni telekomunikacijski uređaji ne rade;

- povezivanju s ostalim jedinicama lokalne samouprave u smislu interoperabilnosti.

**3.5. OSTALE SLUŽBE I PRAVNE OSOBE KOJE SE BAVE ZAŠTITOM I SPAŠAVANJEM**

 **(OSTALE GOTOVE SNAGE)**

 Odlukom o određivanju pravnih osoba od interesa za sustav civilne zaštite na području grada Rijeke definirane su, osim pravnih osoba koje se zaštitom i spašavanjem bave u svojoj redovnoj djelatnosti i pravne osobe koje bi sudjelovale u provođenju pojedinih mjera zaštite i spašavanja, a čija redovna djelatnost nije u području zaštite i spašavanja, ali koje bi sa svojim ljudskim i materijalno-tehničkim kapacitetima sudjelovale u aktivnostima zaštite i spašavanja (civilne zaštite).

 U pravne osobe kojima zaštita i spašavanje nije redovna djelatnost spadaju one pravne osobe koje imaju postrojbe i stručne timove za zaštitu i spašavanje (komunalna društva, građevinske tvrtke, tvrtke koje imaju posebne strojeve – dizalice, šlepere, plovila i sl.), pravne osobe koje pružaju usluge (npr. usluge prijevoza, smještaja, prehrane i sl.) te udruge građana (izviđači, radioamateri i dr.).

 Tijekom 2023. godine nije bilo potrebe za angažiranjem ovih pravnih osoba u sustavu civilne zaštite te za njih nisu izdvajana proračunska sredstva, osim za Pilotski klub Krila Kvarnera. Primarna zadaća izviđanja Pilotskog kluba Krila Kvarnera je uočavanje pojave požara na području nadziranja (Aerodrom Grobnik-Klana-Kastav-Preluk-obalni pojas-Kostrena–Omišalj-Šmrika-Zlobin-Čavle-Aerodrom Grobnik, odnosno granična područja sa susjednim općinama).

 Eventualne promjene dijela rute izviđanja nisu bitno utjecale na obuhvat rute letenja, a izvođene su prema potrebi nastale akcidentne situacije. U sklopu provođenja mjera ranog otkrivanja, sprečavanja širenja požara i ekoloških akcidenata, u razdoblju od 01. lipnja do 31. listopada 2023. godine svakodnevno je dežurala ekipa pilota vođe zrakoplova i izviđača te tehničke ekipe za pripremu zrakoplova. Izviđačku ekipu činili su članovi kluba na dobrovoljnoj bazi, bez naknada za sudjelovanje u izviđanju. Učestalost izviđačkih letova bila je najveća tijekom srpnja i prve polovice kolovoza, proporcionalno porastu dnevne temperature, u skladu s indeksom opasnosti od požara u tom razdoblju. Priprema za let usklađivala se u skladu s prognoziranim indeksom opasnosti za slijedeći dan, a letovi su se izvršavali prema stvarnom indeksu opasnosti.

 Osim uočavanja pojave požara, izviđanjima se također kontroliralo onečišćenje mora kvarnerskog akvatorija - većih uljnih onečišćenja tijekom ljeta nije bilo, a manja onečišćenja mora ponekad su se javljala oko rafinerije na Urinju i terminala Omišalj. Uljni film, odnosno manje onečišćenje mora je praktički redovna pojava na ovim lokacijama. Područje željezničke pruge između kolodvora Plase i Sušak-Pećine i u 2023. godini je bilo izvor nekoliko manjih požara kao posljedica kočenja vlakova prilikom spuštanja prema Rijeci. Temeljem iskustava iz prethodnih godina, ovo je područje češće nadlijetano.

 Može se ocijeniti da je 2023. godina, s aspekta zrakoplovnog nadziranja požara i drugih akcidentnih situacija, bila povoljnija u odnosu na prethodne godine.

 Izdvojena proračunska sredstva koristila su se za pripremu i plovidbenost zrakoplova te nabavku goriva i maziva za zrakoplove.

 S pravnim osobama kojima zaštita i spašavanje nije redovna djelatnost također se potpisuje Ugovor o suradnji u slučaju katastrofa i velikih nesreća koji ne zahtijeva od pravnih osoba izdvajanje posebnih materijalnih sredstava izvan redovnog poslovanja, ali se aktivira u slučaju katastrofa i velikih nesreća, a preuzima obveza Grada Rijeke u nadoknadi materijalnih sredstava za angažman opreme i ljudstva izvan redovne djelatnosti pravne osobe.

 Pravne osobe kojima zaštita i spašavanje nije redovna djelatnost, izrađuju svoje operativne planove u kojima se utvrđuju postupci i način realizacije operativnih zadaća.

**3.6. OSTALE AKTIVNOSTI U SUSTAVU CIVILNE ZAŠTITE**

**3.6.1. Skloništa**

Donošenjem Zakona o sustavu civilne zaštite 2015. godine odnosno posljedičnim ukidanjem više podzakonskih propisa (pravilnika) o skloništima, prestala je obveza održavanja skloništa te se skloništa više ne spominju ni u jednom propisu vezanom uz sustav civilne zaštite.

Skloništa se aktiviraju u slučaju neposredne ratne prijetnje koja se proglašava na državnoj razini, i to prijetnje avionskog bombardiranja ili topničkog (ili raketnog) napada.

Izostavljanje skloništa iz Zakona o sustavu civilne zaštite te ukidanje četiri pravilnika o skloništima na državnoj razini tumačilo se članstvom Republike Hrvatske u NATO paktu, odnosno nepostojanjem opasnosti avionskog bombardiranja ili topničkog (ili raketnog) napada.

Iako od 2015. godine više ne postoji zakonska podloga za održavanjem skloništa, Grad Rijeka ipak je ulagao proračunska sredstva u održavanje skloništa te se o tome u svim Analizama sustava civilne zaštite detaljno izvještavalo. Iz Ravnateljstva civilne zaštite dolazile su najave novog Zakona o sustavu civilne zaštite u čiji bi se sadržaj vratila i skloništa, ali do kraja 2023. godine izmjena nije bilo.

 Iz Proračuna Grada Rijeke za 2023. godinu izdvojeno je 4.490,84 eura u svrhu tekućeg održavanja skloništa, investicijskog održavanja skloništa i troškova električne energije.

 Kod javnih tunelskih skloništa poduzimaju se mjere tekućeg održavanja odnosno održavanja skloništa u postojećem stanju od kojih su najčešće: zamjena dotrajalih vrata, betoniranje pred-ulaza skloništa, zamjena lokota, brava ili cilindara na postojećim vratima, čišćenje pred-ulaza u skloništa i čišćenje unutrašnjosti skloništa, popravak i ličenje vrata kada je to moguće.

 Kod kućnih i blokovskih skloništa također se poduzimaju iste mjere, ali je tu problematika nešto složenija. Budući da se skloništa nalaze uglavnom u sastavu zgrada, dolazi do nasilnih ulaženja u skloništa te devastiranja opreme i samih skloništa, kao i njihovog onečišćavanja. Također se radi na zamjenama lokota i brava, popravcima pred-ulaznih i ulaznih vrata i popravcima elektroinstalacija.

 U Rijeci, pod upravljanjem Grada Rijeke postoji 57 kućnih i blokovskih skloništa, s kapacitetom od 8.593 osoba, što je 7,91% od ukupnog stanovništva grada Rijeke (108.622 stanovnika prema popisu stanovništva u 2021. godini).

 Na području grada postoji i 56 javnih tunelskih skloništa pod upravljanjem Grada Rijeke s kapacitetom od 11.333 osoba, što je 10,43% od ukupnog stanovništva grada Rijeke. Treba naglasiti kako su javna tunelska skloništa izgrađena prije i za vrijeme Drugoga svjetskog rata i ne mogu se svojom opremom usporediti sa skloništima osnovne zaštite. Dio za to pogodnih skloništa nalazi se u zakupu te se i sredstva iz te osnove koriste za njihovo održavanje.

 Osim skloništa kojim upravlja Grad Rijeka, na području grada Rijeke u vlasništvu poslovnih subjekata i stambenih zgrada postoji još 31 sklonište osnovne zaštite s kapacitetom od 3.345 osoba te tunelska skloništa s kapacitetom od minimalno 2.000 osoba.

 Također, u nekim poslovnim subjektima i stambenim zgradama postoje skloništa osnovne zaštite koja nikada nisu bila u evidenciji skloništa pa je nepoznat njihov kapacitet.

 Za provođenje mjere sklanjanja stanovništva moguće je koristiti i postojeće tunele (npr. ukupna duljina šest tunela na autocesti A7 je 2.748 metara, tunel Pećine na cesti D-404 duljine 1.342 m (s tunelskim priključcima 611m), tunel Podmurvice duljine 1.263m, podzemne garaže (npr. dijelovi garaža Zagrad i Zagrad B), utvrde na brdu Katarina i na Drenovi (utvrde Dorčići i Veli vrh koje su na upravljanju Ministarstva obrane).

**3.6.2. Zahtjevi civilne zaštite u prostornim planovima**

U postojećim prostornim planovima Grada Rijeke implementirane su mjere civilne zaštite.

**3.6.3. Edukacija građana**

 Tijekom 2023. godine edukacija građana u području sustava civilne zaštite provođena je u organizaciji Ravnateljstva civilne zaštite, Područnog ureda civilne zaštite Rijeka i operativnih snaga s područja grada Rijeke.

 U povodu Dana jedinstvenog europskog broja 112 koji se obilježava dana 11. veljače, provedena je edukacija učenika Građevinsko tehničke škole i Osnovne škole Centar, a cilj je bila edukacija učenika o značaju i funkciji broja 112, pravilima i postupanjima uslijed velike nesreće ili katastrofe, kao i upoznavanje s operativnim snagama civilne zaštite. U edukaciji je sudjelovalo oko 100 učenika Osnovne škole Centar i 60 učenika Građevinsko-tehničke škole.

 Dana 29. ožujka održana je edukacija za oko 150 studenata i djelatnika Učiteljskog fakulteta u Rijeci kojom su upoznati sa sustavom civilne zaštite, pravilima i postupanjima uslijed velike nesreće ili katastrofe, kao i upoznavanje s mogućnostima dragovoljnog sudjelovanja u sustavu civilne zaštite te pružanju osobne i uzajamne pomoći.

 Dana 05. travnja je za oko 350 učenika Osnovne škole Kantrida održana edukacija o funkciji i uporabi broja 112, mogućim rizicima od prirodnih i tehnoloških nesreća te kako se treba ponašati u slučaju pozivanja pomoći i pružanja osobne i uzajamne zaštite.

 U povodu Međunarodnog dana smanjenja od katastrofa koji se na inicijativu Ujedinjenih naroda obilježava 13. listopada, održana je edukacija za više od 150 djelatnika i studenata Građevinskog fakulteta u Rijeci s ciljem upoznavanja studenata sa sustavom civilne zaštite u Republici Hrvatskoj, pravilima i postupanjima uslijed velike nesreće ili katastrofe, kao i s djelovanjem interventnih službi u takvim situacijama. Održano je i predavanje o učešću građevinara konstruktora u potresima te njihovoj ulozi kao pripadnika timova za spašavanje iz ruševina.

**3.6.4. Edukacija djece u osnovnim školama**

 U posljednjih desetak godina u osnovnim školama na području grada Rijeke uz asistenciju djelatnika Grada Rijeke provodile su se vježbe evakuacije školske djece i zaposlenika osnovnih škola uslijed požarne opasnosti.

 Zbog održavanja online nastave i općenito provođenja epidemioloških mjera takve vježbe bile su obustavljene tijekom 2020. i 2021. godine, ali su se tijekom 2022. i 2023. nastavile provoditi, i to samostalno u organizaciji škola, a Zakonom o zaštiti na radu predviđeno je izvođenje barem jedne vježbe evakuacije u dvije godine.

**4. ZAKLJUČAK**

 Za 2023. godinu se može reći kako je bila bogata događajima u sustavu civilne zaštite.

 Nakon što je prethodnih godina sustav civilne zaštite bio opterećen provođenjem epidemioloških mjera, proglašenje završetka epidemije 11. svibnja relaksiralo je cijeli sustav i pozitivno utjecalo na psihološki učinak kod građana kod koji se osjećao veliki psihološki zamor.

 Ipak, na području grada Rijeke događaj koji je obilježio cijelu godinu jest izmještanje i neutralizacija protubrodske mine iz riječke luke. Tom prilikom iz centra grada evakuirano je oko 500 građana (velika većina je samoevakuirano), a u cijeloj akciji sudjelovalo je oko 300 osoba raznih službi i pravnih osoba. Iako je kod dijela javnosti akcija izmještanja i neutralizacije protubrodske mine doživljavana kao neka vrsta pretjerivanja s aspekta sigurnosti, primaran je bio aspekt sigurnosti za sve sudionike akcije, kao i za građane. Može se izraziti veliko zadovoljstvo razinom organizacije i odgovornosti svih sudionika akcije izmještanja i neutralizacije protubrodske mine.

 Što se tiče ostalih događaja, ratu u Ukrajini, kojemu se, nažalost, ne vidi skori završetak, stvara veliki broj raseljenih osoba od kojih je jedan dio stigao i u Hrvatsku, odnosno u Rijeku, a broj raseljenih osoba iz Ukrajine se i povećava. Povoljna je okolnost što se raseljene osobe brzo integriraju u društvo te je za očekivati kako će jedan dio raseljenih osoba iz Ukrajine i nakon završetka rata trajno ostati u Rijeci. Nepoznanica je što bi se moglo desiti širenjem ratnog sukoba na teritoriji Ukrajine, odnosno dolaskom tolikog broja raseljenih osoba za koje se ne bi mogao pronaći odgovarajući smještaj.

 I u protekloj je godini ponovo potvrđena važnost postrojbi civilne zaštite jer su pripadnici civilne zaštite, iako volonteri, i u akciji izmještanja i neutralizacije protubrodske mine vrlo uspješno odradili vrlo važan posao provođenja evakuacije građana.

 Iako se ponovo može iskazati prilično zadovoljstvo odrađenim poslom pripadnika civilne zaštite Grada Rijeke, veliki problem i dalje predstavlja izrazita neupućenost stanovništva u sustav civilne zaštite i njegovu važnost, i to posebno osoba mlađih od 45 godina. Navedeno tumačimo kao posljedicu desetljećima neadekvatnog odnosa cijelog društva prema sustavu civilne zaštite, a posebno njenog zanemarivanja u sustavu obrazovanja. Posljedica zanemarivanja sustava civilne zaštite svakako je i smanjena zainteresiranost građana na priključivanje postrojbama civilne zaštite.

 Veći interes prema sustavu civilne zaštite u društvu se javlja kod kriznih situacija, ali i jako brzo opada budući da su to teme koje brzo zasićuju medije, a za razvijanje učinkovitog sustava civilne zaštite potrebna su velika financijska sredstva, ali i dulje vremensko razdoblje.

 Grad Rijeka je i u 2023. godini aktivno sudjelovao u radu Platforme hrvatskih gradova i županija za smanjenje rizika od katastrofa – udruge osnovane radi lakšeg organiziranja, umrežavanja i koordinacije aktivnosti gradova i županija s ciljem smanjenja rizika od nastanka katastrofa i izgradnju funkcionalnog sustava civilne zaštite, putem koje se provode i redovite edukacije za predstavnike članova Platforme.

 Nakon što je u 2021. godini potpisan Sporazum o suradnji Platforme s Državnim hidrometeorološkim zavodom, u 2022. godini potpisan Sporazum o suradnji Platforme i Hrvatske vatrogasne zajednice, u 2023. godini potpisan je Sporazum o suradnji Platforme s Veleučilištem Velika Gorica u provedbi domaćih i međunarodnih projekata od obostranog interesa iz područja razvoja i unapređenja sustava civilne zaštite.

 Ova Godišnja analiza stanja sustava civilne zaštite na području grada Rijeke u 2023. godini prethodno je usvojena na 4. sjednici Stožera civilne zaštite Grada Rijeke održanoj 27. ožujka 2024. godine.

 Nadalje, Godišnja analiza sustava civilne zaštite na području grada Rijeke u 2023. godini relevantna je za izradu Nacrta prijedloga Godišnjeg plana razvoja sustava civilne zaštite na području grada Rijeke s financijskih učincima za trogodišnje razdoblje.

 Obzirom na navedeno, Godišnja analiza stanja sustava civilne zaštite na području grada Rijeke u 2023. godini objavit će se na [www.rijeka.hr](http://www.rijeka.hr) radi provedbe savjetovanja s javnošću u trajanju od 30 dana, u sklopu provedbe internetskog savjetovanja sa zainteresiranom javnošću o Nacrtu prijedloga Godišnjeg plana razvoja sustava civilne zaštite na području grada Rijeke s financijskim učincima za trogodišnje razdoblje, a koje se provodi sukladno Pravilniku o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 66/21).